Nahia Bertiz Babaze

**Nahia Bertiz Babaze** (Sunbilla, Nafarroa Garaia, 2009) pilotaria da.

## Bizitza 
### Hastapenak 
Kasualitatez hasi zen. Nebak pilotan apuntatu nahi zuen, baina lotsa ematen zion ez zuelako inor ezagutzen. Lehenbiziko entrenamenduan, berari laguntzeko asmoz, nebarekin sartu zen frontoira, eta pilotakada batzuen ondoren izan zuen sentsazio ona ikusita, segidan galdetu zion amari ea apunta zitekeen. Horrela hasi zen pilotan bederatzi urterekin, Doneztebeko Erreka klubean eta hasi bazen hasi, hortxe segitzen du, pilotan gozatzen eta maila ematen. Hamasei urte bete baino lehen garaipen mordoxka lortu zituen.

### Ibilbidea 
2020tik 2025era hemezortzi garaipen lortu zituen, eta horietatik hiru 2025eko lehenengo hiru hilabeteetan. Erreka klubeko Oroitzapen onak ditu. Lehenbiziko bi urteetan pilotako bere bikotekideak mutilak izan ziren, eta beraiekin aritzen zen, beste klubetako neskak bezala. Gerora izan zuen nesken arteko txapelketen berri.

2024a berezia izan zen oso, promozio mailan jokatu zuen lehenengo aldia izan baitzen. Bere bikotekideak, aldiz, Aizane Ibarrolak, bigarren urtea zuen maila horretan eta finalean hori ere ikusi zen. Nahiak nerbiosoago jokatu zuen, baina bere bikotekidearen esperientziari esker, partidua aurrera atera eta irabaztea lortu zuten. 

2025ean presio nabaritu zuten, mailari eusteko beharra, halere Nahiak lasaigo jokatu zuen. Arazoak izan zituzten txapelketan, Nahiak eta bikotekide Olatz Intsaustik  partidu batzuk eskuko minez jokatu behar izan baitzituzten, halere finalera ailegatu eta finala irabazteko kapaz izan ziren.

Astean bi aldiz joaten da entrenatzera, Doneztebeko Ezkurra frontoira: astelehenetan eta asteazkenetan. Iturengo Ugaitz Elizalde entrenatzailearekin aritzen da. 

### Emakume pilotariak 
Geroz eta maila handiagoa dago, emakumezkoak gehiago zaintzen eta prestatzen direlako. Arlo horretan telebistak eta sare sozialek duten jarrera ere aipagarria da. Nahiz eta jendeak oraindik ez duen frontoira emakumezkoen pilota partiduak ikustera joateko ohitura handirik, gero eta jende gehiagok ikusten ditu emakumezkoen partidak telebistatik. Bidea urratzen ari dira. 

Nahiak dio:*Posible dudan bitartean, pilotan disfrutatzen segitu nahi nuke. Etorkizunean, albaitaritzako ikasketak egiteko asmoa dut eta pilotarekin uztartzea izanen litzateke onena.*

## Palmaresa 
Palmares ederra osatu du denbora ttikian Nahia Bertizek. Banaka, lau eta erdian, binaka... 

* Malerrekako Pilota Txapelketa hiru aldiz irabazi du (2020, 2022, 2023), eta horietaz gainera, zerrenda luzea du: 
* Bortzirietako txapelketa (2022), 
* Zizurko Lau eta Erdiko Txapelketa (2023), 
* Uharteko Lau eta Erdiko Txapelketa (2023), 
* Getariako Salbatore Txapelketa (2024), 
* Nafarroako binakakoa (2021, 2024),
* Ados Pilotaren promozio mailako txapelketa (2024, 2025), 
* Master Cup Hiru Hiriburuak txapelketa (2023),
* Master Cupen promozio mailakoa binaka (2025), 
* Espainiako txapelketa infantilen mailan (2022, 2023), 
* Espainiako txapelketa kadeteen maila (2024), 
* Espainiako txapelketa 22 urtez azpikoetan (2024) 
* Espainiako txapelketa gazteen mailan (2025)

## Erreferentziak 
## Kanpo estekak 
* Iraide eta Nahia pilotari sunbildarrekin elean  Erran.eus, 2025.01.03